Janne Saar

2006

Soololauljana hakkas Saar tegutsema 2006. aasta suvel, kui Nexus lahku läks. Aasta lõpus ilmus tema debüütsingel "Millist armastust". Väidetavalt püsis see raadiojaamade sahtlites terve aasta ning on siiani Janne Saare kõige edukaim singel. Lugu saavutas 2006. aasta Raadio 2 Aastahiti konkursil 7. koha. Raadio Uuno edetabelis "Kõigi aegade Top 1000" pälvis lugu 742. koha. Samas edetabelis oli Janne Saare ja Koit Toome ühislugu "Number 1" 686. kohal.

2007

Varakevadel ilmus teine singel "Shiny Lights", millele XL Stuudio tegi muusikavideo. Video sisaldab klippe, kus Janne Saar laulab, taustatantsijad tantsivad ning bändiliikmed mängivad pille suure vilkuva ekraani ees, mis katab tervet seina. Kuigi loole tehti Saksamaal palju reklaami, jäi see suurema tähelepanuta.
27. märtsil 2011 Publik.ee-s ilmunud artiklis tõdes Janne Saar, et otsus kunagine singel Saksamaal välja anda oli tema muusikakarjääri halvim otsus. "Kõik läks nii valesti, kui üldse võimalik. Management oli vale, lugu oli vale, video polnud piisavalt originaalne, raha investeerisin valesti," kommenteeris Saar Publikule.

"Millist armastust"

2007. aasta augustis ilmus poelettidele Janne Saare debüütalbum "Millist armastust". Lisaks juba nimetatutele ilmusid selle plaadi lugudest singlitena ka "Lootus", "Remember", "Sädemed".

"Janne unejutud – 7 imeilusat Grimmi muinasjuttu"

Sama aasta lõpus ilmus teine album "Janne unejutud – 7 imeilusat Grimmi muinasjuttu". Plaat sisaldab vendade Grimmide muinasjutte ja ballaadi "Unelaul", mis loodi USA-s Capitol Recordsi poolt.

2008

Aprillis ilmus singel "Teemant". Lugu on YouTube'is vaadanud üle 160 000 inimese.
Oktoobris ilmus raadiojaamadesse singel "Palun jää". Žanrilt rokilik lugu saavutas kõige rohkem tähelepanu Raadio Uunos, kus see püsis esitusloendis 3 nädalat järjest.

Eesti Laul

2008. aasta Eesti Laulul pääses Janne Saare saadetud kahest laulust edasi pala "Too good for you". Laulule lõi video kunstnik Martin Saar. Video räägib naise elust koos mehega, kes arvab, et naine peaks talle hommikust õhtuni süüa serveerima ja muid maiseid naudinguid pakkuma. 
Janne Saar kommenteeris: "Video sümboliseerib laulu sõnu. See on meeste ja naiste vahelisest soolisest ebavõrdusest. Tahan, et kõik naised maailmas seisaksid oma õiguste eest ning ei laseks meestel end halvasti kohelda. Olen näinud naisi kannatamas suhetes, neid on alandatud, kuid neil puudub julgus vastu astuda." 
"Too good for you" saavutas Eesti Laulu finaalsaates 8. koha.
2010. aastal jõudis Eesti Laulu eelvoorust edasi Janne Saare lugu "Meeting the Wolf" , kuid diskvalifitseeriti paar päeva hiljem, kuna laul oli avalikustatud enne lubatud tähtaega, 1. septembrit. Võistlusele "Eesti Laul 2012" esitas Janne Saar loo "Fight For Love", kuid finaali see ei pääsenud.

2009

2009. aastal ilmus Janne Saarel laul "Ma ei mõista sind", kus teeb kaasa laulja Uku Suviste. Duetti tutvustati 7. mail Raadio Uuno hommikuprogrammis. Lugu jäi sellegipoolest tähelepanuta ega pääsenud raadiote esitusloendisse.
Juulis ilmus suvesingel "Mis näitab kell?", mis Raadios Elmar püsis esikümnes paar nädalat.

USA

2009. aasta septembrist viibib Janne Saar Los Angeleses. Oma MySpace'i lehele on ta postitanud Ameerikas valminud lugusid. 7. märtsil 2010 esitati Raadio 2-s Janne Saare lugu "I don't know".
2011. aasta märtsis avaldas Saar internetis loo "Me näeme veel", mille autor on Laika Virgin. Carola Madis ja fotograaf Isaac Matthew White lõid sellele muusikavideo, kus laulja viibib varahommikul Los Angelese mägedes.
22. augustil jõudis Eestis poelettidele Allan Keiani romaan "Puhtsüdamlik ülestunnistus", mille kaant kaunistab foto Janne Saarest.

2013–

Aastal 2013 hakkas Saar tegema hingelisemat muusikat. Selles žanris on tal välja antud singlid "Kilimanjaro", "Art of Love" ja "Good Things". Viimasele kahele on valminud ka muusikavideod. Kõige populaarsemaks looks on seni "Good Things".
2014. aasta sügisel esitles ta Eestis oma uut lugu "Mi Amor", millele on tehtud ka muusikavideo.